Eivind Stø

Eivind Stø (født 18. mars 1945 i Flekkefjord) er en norsk statsviter.

Forskerkarriere
Han ble mag.art. i statsvitenskap ved Universitetet i Oslo i 1972. Fra 1973 til 1976 var han vitenskapelig assistent for valgforskningsprogrammet ved Institutt for samfunnsforskning. Deretter arbeidet han fram til 1989 som forsker ved Fondet for markeds- og distribusjonsforskning. I perioden 1987–1988 var han i vel et års tid daglig leder ved FMD.

Fra 1989 har han arbeidet ved Statens institutt for forbruksforskning (SIFO). Han gikk inn i stillingen som forskningsleder for samfunnsvitenskapelig gruppe ved SIFO i 1990, og ble forskningssjef i mars 1998. Stillingen hadde han frem til han gikk av med pensjon i 2014. Stø har spesielt arbeidet med problematikk rundt forbrukerinteresser, forbrukermisnøye, klageatferd, markedsføring, reklame, forbruk og miljø.

Fra 1985 til 1988 var han, sammen med Jan Thorsvik, redaktør for Norsk statsvitenskapelig tidsskrift, som utgis av Norsk statsvitenskapelig forening.

Politisk arbeid

Stø var engasjert i den norske ml-bevegelsen på 1970-tallet, og hadde vervet som Rød Front-leder i Det norske Studentersamfund i 1972. Han er i dag vararepresentant for partiet Rødt i Nordre Aker bydelsutvalg (2007 – 2011).

Eksterne lenker 
 Presentasjon av Eivind Stø på SIFOs nettsider  (Besøkt 26. januar 2011)

Personer fra Flekkefjord kommune
Formenn av Det Norske Studentersamfund
Norske forskere
Fødsler i 1945
Personer tilknyttet Forbruksforskningsinstituttet SIFO